Натан Макінан

**На́тан Макі́нан** (;  1 верасьня 1995 году) — канадзкі хакеіст, цэнтральны нападнік клюбу «Каларада Эвэланш» з Нацыянальнай хакейнай лігі. У 2013 годзе быў абраны на драфце НХЛ клюбам «Каларада Эвэланш» у першым раўндзе пад агульным 1-м нумарам. Шырока ўважаецца за аднаго з найлепшых хакеістаў свайго пакаленьня. У складзе зборнай Канады рабіўся чэмпіёнам сьвету.

## Кар’ера
30 чэрвеня «Каларада Эвэланш» выкарысталі свой першы агульны выбар на драфце, каб абраць Макінана. Спартовец падпісаў свой першы трохгадовы кантракт з клюбам НХЛ на ўмовах пачаткоўца. Макінан дэбютаваў у лізе 2 кастрычніка, стаўшы наймаладзейшым дэбютантам франшызы ў рэгулярным сэзоне. У сваёй першай гульні зрабіў дзьве галявыя перадачы ў гасьцявым матчы супраць «Анагайм Дакс». Першым голам адзначыўся 12 кастрычніка ў браму «Вашынгтон Кэпіталз». Зь цягам сэзону роля Макінана ўзрастала, у выніку чаго быў пераведзены ў першыя лініі нападу. З 25 студзеня па 6 сакавіка хакеіст склаў сэрыю з 13 пунктаў. Завяршыў сэзон, згуляўшы ўва ўсіх 82 гульнях, трымаючы лідэрства сярод усіх пачаткоўцаў з 24 галамі і 39 галявымі перадачамі, у выніку чаго атрымаў трафэй Колдэра.

22 лютага 2015 году канадзец зрабіў свой першы хет-трык у НХЛ у пераможным зь лікам 5:4 матчы супраць «Тампа Бэй Лайтнінг», стаўшы наймаладзешым аўтарам хет-трыку ў гісторыі сярод гульцоў «Эвэланш». У сэзоне 2015—2016 гадоў Макінан правёў 21 гол і зрабіў 31 галявую перадачу, набраўшы 52 пункты ў 72 гульнях, што было большым паказьнікам у параўнаньні з папярэднім сэзонам. 8 ліпеня 2016 году хакеіст, як абмежавана вольны агент, зноў склаў працоўную ўгоду з каларадзкім клюбам, пагадзіўшыся на сямігадовы кантракт на 44,1 мільёны даляраў. Хутка пасьля гэтага быў абраны альтэрнатыўным капітанам каманды. Перад сэзонам 2017—2018 гадоў Макінан пагадзіў спартовага псыхоляга, што значна дапамагло яму палепшыць сваю гульню і стаць адным з найлепшых гульцоў лігі. 16 лістапада 2017 году спартовец упершыню ў кар’еры адзначыўся пяцьцю пунктамі ў пераможным матчы супраць «Вашынгтон Кэпіталз», які скончыўся зь лікам 6:2. Хакеіст быў названы першай зоркай тыдня НХЛ 26 лютага—4 сакавіка 2018 году, правёўшы пяць галоў і зрабіўшы шэсьць галявых перадач. 2 сакавіка 2018 году зноў згуляў матч зь пяцьцю пунктамі ў пераможным матчы супраць «Мінэсоты Ўайлд», які завяршыўся зь лікам 7:1. Макінан завяршыў свой прарыўны сэзон, згуляўшы ў 74 гульнях, улучыўшы 39 галоў і зрабіўшы 58 галявых перадач, маючы 97 пункты, чым дапамог «Эвэланш» трапіць у плэй-оф Кубка Стэнлі. Сэзон 2018—2019 гадоў завяршыў з 99 пунктамі (41+58) у 82 згуляных матчах. 7 студзеня 2020 году канадзец згуляў свой 500-ы матч у НХЛ, які прыпаў на сустрэчу зь «Нью-Ёрк Рэйнджарз». У скарочаным праз пошасьць каранавірусу сэзоне набраў 93 пункты (35+58).

26 студзеня 2022 году спартовец атрымаў пералом носа і страсеньне мозгу пасьля таго, як нападнік «Бостан Бруінз» Тэйлар Гол ударыў яго клюшкай у твар, у выніку чаго канадзец прапусьціў чатыры гульні і Матч усіх зорак НХЛ 2022 году. Спартовец ня меў уражваючых вынікаў рэгулярнага сэзону, але 26 чэрвеня выйграў свой першы Кубак Стэнлі ў складзе каманды. Ён быў лідэрам плэй-оф сярод усіх хакеістаў, маючы 13 галоў на сваім рахунку, столькі ж меў Эвандэр Кейн з «Эдмантан Ойлерз». 20 верасьня 2022 году ўзгодніў новы васьмігадовы кантракт з клюбам з сумай у 100,8 мільёнаў даляраў. 5 сьнежня 2023 году зрабіў 500-ю галявую перадачу ў НХЛ у матчы супраць «Анагайм Дакс». 21 сьнежня Макінан пацэліў свой 300-ы гол і сёмы хет-трык у кар’еры ў пераможным матчы супраць «Атавы Сэнатарз». Сэзон 2023—2024 гадоў завяршыўся рэкорднымі лічбамі, то бок спартовец згуляў ува ўсіх 82 гульнях, закінуўшы 51 шайбай і зрабіўшы 89 галявых перадач, маючы на рахунку ажно 140 пунктаў. 10 сакавіка 2025 году ў пераможным матчы супраць «Чыкага Блэкгокс» набраў свой 1000-ы пункт у кар’еры. 7 кастрычніка 2025 году ў першай гульні сэзону 2025—2026 гадоў канадзец зрабіў дзьве галявыя перадачы ў матчы супраць «Лос-Анджэлес Кінгс», стаўшы рэкардсмэнам франшызы паводле колькасьці набраных пунктаў з моманту ейнага пераезду ў Каларада ў 1995 годзе.

## Крыніцы

## Вонкавыя спасылкі
* 
* 
* 

Катэгорыя:Канадзкія хакеісты
Катэгорыя:Хакеісты зборнай Канады
Катэгорыя:Уладальнікі Кубка Стэнлі
Катэгорыя:Уладальнікі трафэю Колдэра
Катэгорыя:Уладальнікі памятнага трафэю Гарта
Катэгорыя:Уладальнікі памятнага трафэя Лэдзі Бінг
Катэгорыя:Хакеісты клюбу «Каларада Эвэланш»